31981R1620
L 160/21
JURNALUL OFÍCIAL AL UNIUNII EUROPENE
REGULAMENTUL (CEE) NR. 1620/81 AL COMISIEI
din 15 iunie 1981
privind clasificarea anumitor mărfuri în cadrul subpoziției 87.01 B din Tariful Vamal Comun
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 97/69 al Consiliului din 16 ianuarie 1969 privind măsurile care trebuie luate pentru aplicarea uniformă a nomenclaturii Tarifului Vamal Comun (1), astfel cum a fost modificat ultima dată prin Actul de aderare a Greciei, în special articolul 3,
întrucât, pentru a asigura aplicarea uniformă a nomenclaturii Tarifului Vamal Comun, este necesară stabilirea clasificării tarifare a vehiculelor cu autopropulsie concepute pentru uz forestier și care pot fi prevăzute cu diverse accesorii care să le permită să execute un anumit număr de operațiuni precum ridicarea, manipularea, remorcarea, împingerea, încărcarea, descărcarea, cojirea și secționarea lemnului brut necojit;
întrucât Tariful Vamal Comun anexat la Regulamentul (CEE) nr. 950/68 al Consiliului (2), astfel cum a fost modificat ultima dată prin Regulamentul (CEE) nr. 853/81 (3), prevede la poziția 84.22 mașini și aparate de ridicare, încărcare, descărcare și manipulare, la poziția 84.23 mașini și aparate pentru extracție, terasament și excavare, la poziția 84.28 alte mașini și aparate pentru agricultură și la poziția 87.01 tractoare, inclusiv tractoare cu troliuri;
întrucât aceste poziții pot fi luate în considerare pentru clasificarea mașinilor menționate anterior;
întrucât, în nota 1 din capitolul 87, se înțelege prin tractoare în înțelesul respectivului capitol, în special al poziției 87.01, autovehiculele concepute în principal pentru a trage sau împinge alte dispozitive, vehicule sau încărcături;
întrucât infrastructurile motrice care fac parte integrantă dintr-un autovehicul conceput pentru a executa una dintre funcțiile descrise la poziția 84.22, 84.23 sau 84.28, în afară de operațiunile de remorcare sau de împingere, sunt excluse de la poziția 87.01;
întrucât, cu toate acestea, în cazul în care autovehiculele menționate anterior sunt capabile să execute diverse operațiuni în funcție de accesoriile cu care sunt prevăzute, acestea continuă să fie concepute în principal pentru a trage sau împinge încărcăturile (bușteni) și, în consecință, nu pot fi definite ca autovehicule special concepute pentru executarea funcțiilor prevăzute la poziția 84.22 sau 84.23 sau la poziția 84.28;
întrucât aceste autovehicule trebuie să fie clasificate în cadrul poziției 87.01; întrucât ele sunt concepute pentru a executa operațiunile efectuate în mod normal de tractoarele forestiere și trebuie prin urmare clasificate în cadrul subpoziției 87.01 B;
întrucât măsurile prevăzute de prezentul regulament sunt conforme cu avizul Comitetului pentru nomenclatura Tarifului Vamal Comun,
ADOPTĂ PREZENTUL REGULAMENT:
Articolul 1
Vehiculele cu autopropulsie special concepute pentru uz forestier și care pot fi prevăzute cu accesorii diverse care să le permită să execute un anumit număr de operațiuni, precum ridicarea, manipularea, remorcarea, împingerea, încărcarea, descărcarea, cojirea și secționarea lemnului brut necojit sunt încadrate în Tariful Vamal Comun la subpoziția:
87.01
Tractoare, inclusiv tractoare cu troliuri:
B.
Tractoare agricole (cu excepția motocultoarelor) și tractoare forestiere, cu șenile.
Articolul 2
Prezentul regulament intră în vigoare în a patruzeci și doua zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 iunie 1981.